Súradnice: 48°09′51″S 17°08′47″V﻿ / ﻿48,164057°S 17,146327°V﻿ / 48.164057; 17.146327

Sídlo Kauflandu na Slovensku na Trnavskej ceste 41/A v Bratislave
Supermarket Kaufland v Brne
**Kaufland** je obchodná značka reťazca nemeckých supermarketov, hypermarketov a obchodných domov prevádzkovaných okrem Nemecka aj na území Česka, Slovenska, Poľska, Chorvátska, Bulharska, Rumunska, a Moldavska spoločnosťou *Lidl & Schwarz-Gruppe*, ku ktorej patrí ďalej *Lidl Stiftung & Co. KG* so supermarketmi Lidl.

História firmy
--------------

Firma bola založená v roku 1930, keď *Josef Schwarz* vstupuje ako spoločník do veľkoobchodu s tropickým ovocím *Lidl & Co*. Následne dochádza k premenovaniu spoločnosti na obchodnú značku *Lidl & Schwarz KG*. V súčasnosti spoločnosť prevádzkuje obchody pod názvom *„Kaufland"*, *„KaufMarkt"* a *„Handelshof"*. K otvoreniu prvého veľkého samoobslužného obchodného domu pod menom Kaufland došlo roku 1984 v Neckarsulme. Hypermarkety a samoobsluhy sú väčšinou postavené na ploche od 2 500 do 12000 m2.

Firma v kocke
-------------

Ústredie firmy *Kaufland Dienstleistung GmbH & Co. KG* so sídlom v Neckarsulme sa nachádza v okrese Heilbronn v spolkovej krajine Bádensko-Württembersko. Firma je zapísaná v obchodnom registri v Heilbronne.

Firma má právnu formu *GmbH & Co. KG* (spoločnosť s ručením obmedzeným a spoločenská komanditná spoločnosť – zvláštna právna forma v Nemecku) (niekedy tiež *Limited & Co. KG*), ktorá sa v Nemecku považuje za výhodnú najmä vzhľadom na obmedzené ručenie.

Prvá predajňa pod názvom Kaufland bola otvorená roku 1984 v Neckarsulme. Firma má v Nemecku celkovo 500 predajní.

Kaufland na Slovensku
---------------------

Spoločnosť Kaufland vstúpila na slovenský trh v roku 2000 otvorením svojej prvej predajne v Poprade. Koncom roka 2023 mal Kaufland na Slovensku 79 predajní. Najviac predajní na území jedného mesta má v Bratislave, a to 10 predajní a v Košiciach a v Prešove má 3 predajne. Z väčších miest nemá Kaufland predajňu iba v Snine.

Privátne značky
---------------

V sortimente Kauflandu je možné nájsť aj značky tovarov, ktoré sú vyrobené práve pre tento reťazec. Kaufland má v súčasnosti 6 súkromných značiek:

* K-Bio – produkty bez farbív, zvýrazňovačov chuti a aróm, v sortiement obsahuje mliečne výrobky, mrazené výrobky, nápoje a trvanlivé potraviny
* K-Classic baby – hygienické potreby pre deti
* K-Classic bezlaktózové – mliečne produkty s nízkym obsahom laktózy
* K-take it veggie – potraviny rastlinného pôvodu
* SWITCH ON – značke pre domáce elektrospotrebiče
* Cultura Vini – sortiment vín

Reklama
-------

Mapa štátov, kde sa nachádza Kaufland
Podobne ako ostatné obchodné reťazce firma pre každý hypermarket vydáva a zadarmo do domácností v okolí doručuje rovnomenný reklamný týždenník K-Kaufland (vydania sú upravené pre každý okres vrátane pridanej miestnej reklamy iných regionálnych podnikov) a prevádzkuje svoje internetové stránky. Ďalej vydáva 1 – 3x ročne pre celú sieť svojich obchodov interný, tiež nepredajný časopis *Náš Kaufland špeciál*, v ktorom predstavuje okrem iného nové filiálky, históriu firmy a vedúcich pracovníkov spoločnosti.

Referencie
----------

1. ↑  Údaje podľa wer zu wem.de
2. ↑  BACHÁROVÁ, Gabriela. *Kaufland otvoril svoju 79. predajňu v Detve* [online]. Tovar a Predaj – správy z retailu, 2023-11-01, [cit. 2024-04-14]. Dostupné online.
3. ↑   *Home* [online]. Kaufland, [cit. 2017-10-04]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Kaufland**

Externé odkazy
--------------

* www.kaufland.de
* www.kaufland.sk